Document ID: 32000R1104

Komission asetus (EY) N:o 1104/2000,
annettu 25 päivänä toukokuuta 2000,
Kiinasta peräisin olevien valkosipuleiden tuontiin sovellettavasta suojatoimenpiteestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 37 artiklan 2 kohdan,
sekä katsoo seuraavaa:
(1) Kolmansista maista tuotujen valkosipulien luovutus vapaaseen liikkeeseen yhteisössä edellyttää kolmansista maista tuotavaa valkosipulia koskevien tuontitodistusten soveltamisesta 12 päivänä heinäkuuta 1993 annetun komission asetuksen (ETY) N:o 1859/93(3), sellaisena kuin se on muutettuna asetuksella (EY) N:o 1662/94(4), mukaisesti tuontitodistuksen esittämistä.
(2) Komissio on havainnut vuodesta 1993 alkaen Kiinasta peräisin olevien valkosipulien tuonnissa hyvin voimakasta kasvua verrattuna edellisiin vuosiin. Näiden valkosipulien hinta huomioon ottaen tällaisen tuonnin jatkuminen olisi voinut aiheuttaa yhteisön markkinoilla vakavia häiriöitä, jotka olisivat vaarantaneet EY:n perustamissopimuksen 33 artiklan tavoitteiden toteutumisen ja erityisesti aiheuttaneet haittaa yhteisön tuottajille. Sen vuoksi komissio on toteuttanut komission asetuksella (EY) N:o 1213/94(5), sellaisena kuin se on viimeksi muutettuna asetuksella (EY) N:o 2815/94(6), suojatoimenpiteen, jolla rajoitetaan Kiinasta peräisin olevien valkosipulien tuontitodistusten myöntäminen tiettyyn määrään kuukaudessa markkinointivuonna 1994/1995. Tämä toimenpide on toteutettu uudelleen 1 päivän kesäkuuta 1995 ja 31 päivän toukokuuta 1996 väliselle jaksolle komission asetuksella (EY) N:o 1153/95(7), sellaisena kuin se on viimeksi muutettuna asetuksella (EY) N:o 2944/95(8), 1 päivän kesäkuuta 1996 ja 31 päivän toukokuuta 1997 väliselle jaksolle komission asetuksella (EY) N:o 885/96(9), 1 päivän kesäkuuta 1997 ja 31 päivän toukokuuta 1998 väliselle jaksolle komission asetuksella (EY) N:o 903/97(10), 1 päivän kesäkuuta 1998 ja 31 päivän toukokuuta 1999 väliselle jaksolle komission asetuksella (EY) N:o 1137/98(11) ja 1 päivän kesäkuuta 1999 ja 31 päivän toukokuuta 2000 väliselle jaksolle komission asetuksella (EY) N:o 1040/1999(12), sellaisena kuin se on viimeksi muutettuna asetuksella (EY) N:o 51/2000(13).
(3) Ranska ja Espanja ovat pyytäneet 24 päivänä helmikuuta 2000 komissiota toteuttamaan suojatoimenpiteitä valkosipuleiden tuontia vastaan.
(4) Kiinasta peräisin olevien valkosipulien tuontitodistushakemukset ylittävät jokaisena kuukautena huomattavasti asetuksessa (EY) N:o 1040/1999 vahvistetun kuukausittaisen määrän. Lisäksi kunkin kuukausijakson ensimmäisen vuorokauden aikana jätettyjen hakemusten suuri määrä on koko markkinointivuoden ajan johtanut tuontitodistusten myöntämiseen alle 1 prosentille jätetyistä hakemuksista ja muiden hakemusten hylkäämiseen. Järjestelmällinen ylittyminen osoittaa, että paine tällä alalla jatkuu ja että ilman suojatoimenpiteitä yhteisön valkosipulimarkkinat häiriintyisivät vakavasti Kiinasta tulevan hyvin suuren tuonnin johdosta. Tämän vuoksi on välttämätöntä toteuttaa Kiinasta peräisin olevia valkosipuleita koskeva suojatoimenpide uudelleen.
(5) Tuontitodistusten myöntäminen olisi rajoitettava 1 päivän kesäkuuta 2000 ja 31 päivän toukokuuta 2001 välisenä aikana tiettyyn kausittaiseen määrään. Kyseisten todistusten myöntäminen olisi keskeytettävä kausittaisen määrän täyttyessä. Kyseisten todistusten myöntäminen joulu- ja tammikuulle olisi yhdistettävä, jotta helpotettaisiin markkinoiden kansallisen ja yhteisön tason hallintaa, jota loppuvuoden juhlapyhät saattavat vaikeuttaa.
(6) Olisi vahvistettava tietyt todistusten hakijoiden asemaa ja annettujen todistusten käyttämistä koskevat vaatimukset, jotta vältettäisiin keinottelutarkoituksessa haetut todistukset, jotka eivät liity tosiasialliseen kaupalliseen toimintaan valkosipulimarkkinoilla.
(7) On tarpeen estää se, että Kiinasta peräisin olevien pienten valkosipulimäärien säännöllisestä ja toistuvasta tuonnista muodostuva komission asetuksen (ETY) N:o 3719/88(14), sellaisena kuin se on viimeksi muutettuna asetuksella (EY) N:o 1127/1999(15) säännösten väärinkäyttö johtaisi kyseisen suojelutoimenpiteen tavoitteen kiertämiseen. Tätä varten on kiellettävä soveltamasta asetuksen (ETY) N:o 3719/88 5 artiklan 1 kohdan ensimmäisen alakohdan neljättä luetelmakohtaa luovutettaessa kyseisestä maasta peräisin olevia valkosipuleita vapaaseen liikkeeseen,
ON ANTANUT TÄMÄN ASETUKSEN:
1 artikla
1. Kiinasta peräisin olevien valkosipulien (CN-koodi 0703 20 00) tuontitodistuksia annetaan 1 päivän kesäkuuta 2000 ja 31 päivän toukokuuta 2001 välisenä aikana ainoastaan 12000 tonnin määrään asti kunkin liitteessä ilmoitetun jakson enimmäismäärän rajoissa ja tässä asetuksessa säädettyjen edellytysten mukaisesti.
2. Asetuksen (ETY) N:o 3719/88 5 artiklan 1 kohdan ensimmäisen alakohdan neljännen luetelmakohdan säännöksiä ei sovelleta 1 kohdassa tarkoitetulla kaudella Kiinasta peräisin olevien valkosipuleiden vapaaseen liikkeeseen luovuttamiseen.
3. Kunakin liitteessä esitettynä kautena 1 kohdassa tarkoitettu enimmäismäärä on yhtä suuri kuin seuraavien määrien summa:
a) liitteessä mainittu määrä;
b) ne määrät, joista ei ole tehty hakemusta edeltävän jakson aikana; ja
c) aikaisemmin annettujen tuontitodistusten käyttämättömät määrät, joista komissiolle on ilmoitettu.
4. Jos komissio toteaa jäsenvaltioiden sille asetuksen (ETY) N:o 1859/93 4 artiklan mukaisesti ilmoittamien tietojen perusteella, että tietyn jakson enimmäismäärä uhkaa ylittyä, se säätää edellytyksistä, joilla Kiinasta peräisin olevien valkosipuleiden tuontitodistuksia voidaan antaa.
2 artikla
1. Ainoastaan 2 kohdassa tarkoitetut hedelmien ja vihannesten luojat voivat jättää Kiinasta peräisin olevia valkosipuleita koskevia tuontitodistushakemuksia.
2. Hedelmien ja vihannesten tuojina on pidettävä niitä toimijoita, taloudellisia toimijoita, luonnollisia henkilöitä tai oikeushenkilöitä, yksittäisiä toimijoita tai näiden ryhmittymiä, jotka ovat kahden edellisen vuoden aikana tuoneet ja/tai vieneet kumpanakin vuonna vähintään 50 tonnia asetuksen (EY) N:o 2200/96 1 artiklan 2 kohdassa tarkoitettuja hedelmiä ja vihanneksia. Tämän edellytyksen täyttäminen on vahvistettava jäsenvaltion kaupparekisteriin tehdyllä merkinnällä tai muilla jäsenvaltion hyväksymillä vaihtoehtoisilla todisteilla sekä tuontia ja/tai vientiä koskevalla tositteella. Jos tuoja on saanut tuontitodistuksia asetuksen (ETY) N:o 1859/93 mukaisesti edellisen kalenterivuoden aikana, hänen on esitettävä todiste siitä, että hän on tosiasiallisesti luovuttanut omaan lukuunsa vapaaseen liikkeeseen vähintään 50 prosenttia hänelle myönnetystä määrästä.
3. Edellä 2 kohdassa tarkoitettu tuoja voi esittää kunakin liitteessä tarkoitettuna jaksona ainoastaan kaksi todistushakemusta vähintään viiden päivän välein. Kumpikin hakemus saa koskea ainoastaan 50:tä prosenttia liitteessä kyseiselle jaksolle mainitusta määrästä.
4. Edellä 2 kohdassa tarkoitettujen tuojien on esitettävä hakemuksensa tueksi tiedot, joiden perusteella on mahdollista varmistaa kyseisessä 2 kohdassa tarkoitettujen edellytysten täyttyminen toimivaltaisia kansallisia viranomaisia tyydyttävällä tavalla.
5. Poiketen siitä, mitä asetuksen (ETY) N:o 3719/88 9 artiklassa säädetään, tämän asetuksen 1 artiklan 1 kohdassa tarkoitetuille tuotteille annetuista tuontitodistuksista johtuvia oikeuksia ei voida siirtää.
3 artikla
Tämä asetus tulee voimaan 29 päivänä toukokuuta 2000.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä toukokuuta 2000.

Labels: 3
17
18
5